REGULAMENTUL (UE) 2019/89 AL COMISIEI

din 18 ianuarie 2019

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bromadiolonă, etofenprox, paclobutrazol și penconazol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru etofenprox și paclobutrazol au fost stabilite în partea A din anexa III la Regulamentul (CE) nr. 396/2005. Limitele maxime de reziduuri (LMR) pentru penconazol au fost stabilite în anexa II și în partea B din anexa III la Regulamentul (CE) nr. 396/2005. Pentru bromadiolonă, Regulamentul (CE) nr. 396/2005 nu stabilește LMR și, întrucât această substanță activă nu este inclusă în anexa IV la regulamentul respectiv, se aplică valoarea implicită de 0,01 mg/kg, în conformitate cu articolul 18 alineatul (1) litera (b) din respectivul regulament.

(2) Pentru bromadiolonă, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Toate autorizațiile existente pentru produsele de protecție a plantelor care conțin bromadiolonă sunt limitate la utilizarea numai ca rodenticid și nu sunt menite a fi aplicate direct pe culturile comestibile. Prin urmare, este adecvat să se stabilească LMR-urile la limita implicită de determinare. Aceste valori implicite ar trebui să fie stabilite în anexa V la Regulamentul (CE) nr. 396/2005 în conformitate cu articolul 18 alineatul (1) litera (b) din regulamentul respectiv.

(3) Pentru etofenprox, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Autoritatea a recomandat reducerea LMR-urilor pentru castane, alune, mere, pere, caise, cireșe (dulci), prune, struguri, căpșuni, mure, zmeură (roșie și galbenă), afine, coacăze (negre, roșii și galbene), agrișe (verzi, roșii și galbene), smochine, kaki, granate/rodii, cartofi, usturoi, ceapă, tomate, ardei dulci/gogoșari, pătlăgele vinete/vinete, varză de Bruxelles, varză cu căpățână, fasole (păstăi), fasole (boabe), lupin/boabe de lupin (uscate), cereale, sfeclă de zahăr, porcine (mușchi, ficat și rinichi), bovine (mușchi, ficat și rinichi), ovine (mușchi, ficat și rinichi), caprine (mușchi, ficat și rinichi), ecvidee (mușchi, ficat și rinichi), alte animale terestre de crescătorie (mușchi, ficat și rinichi) și lapte (ovine și caprine). Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru grepfruturi, portocale, lămâi, lămâi verzi „lime”, mandarine, piersici, kiwi (verzi, roșii, galbene), pepeni galbeni, dovleci, pepeni verzi, salata mielului/fetică, lăptuci, scarolă/cicoare cu frunze întregi, creson și alți germeni și lăstari, rucolă, spanac, frunze de pețiol/frunze de sfeclă, asmățui, arpagic, frunze de țelină, pătrunjel, salvie, rozmarin, cimbru, busuioc și flori comestibile, frunze de dafin, tarhon, linte (proaspătă), fasole (uscată), rapiță, țesut adipos de porcine, bovine, ovine, caprine și ecvidee, păsări de curte (mușchi, țesut adipos și ficat), lapte (bovine, ovine, caprine și cai) și ouă de păsări, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(4) Pentru paclobutrazol, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (4). Autoritatea a propus modificarea definiției reziduului la paclobutrazol (sumă de izomeri constituenți). Autoritatea a recomandat reducerea LMR-urilor pentru mere, pere, gutui, moșmoni, moșmoni japonezi, caise, piersici, prune, struguri, măsline de masă, semințe de in, semințe de susan, rapiță, semințe de muștar, semințe de limba-mielului, semințe de camelină, semințe de cânepă, măsline pentru ulei, bovine (mușchi, țesut adipos, ficat și rinichi) și ecvidee (mușchi, țesut adipos, ficat și rinichi). LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate.

(5) Pentru penconazol, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Autoritatea a propus modificarea definiției reziduului la penconazol (sumă de izomeri constituenți). Autoritatea a recomandat reducerea LMR-urilor pentru migdale, alune, nuci comune, mere, pere, gutui, moșmoni, moșmoni japonezi, caise, căpșuni, coacăze (negre, roșii și albe), castraveți, cornișoni, dovlecei, fasole (boabe și păstăi), anghinare, hamei, bovine (mușchi, țesut adipos, ficat și rinichi), ecvidee (mușchi, țesut adipos, ficat și rinichi), păsări de curte (mușchi, țesut adipos, ficat și rinichi), lapte ouă de păsări. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru cireșe (dulci), piersici, prune, struguri, mure, zmeură (roșie și galbenă), agrișe (verzi, roșii și galbene), ardei dulci/gogoșari, pătlăgele vinete/vinete, pepeni galbeni, dovleci și pepeni verzi, informațiile nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(6) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime de reziduuri conform Codex Alimentarius (CXL-uri), LMR-urile ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de determinare. În privința mai multor substanțe, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de determinare.

(8) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 ar trebui modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(12) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 În ceea ce privește substanțele active etofenprox, paclobutrazol și penconazol din și de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în Uniune sau importate în Uniune înainte de 13 august 2019.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 13 august 2019.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 ianuarie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels for bromadiolone according to Article 12 of Regulation (EC) No 396/2005 [Reexaminarea limitelor maxime de reziduuri existente pentru bromadiolonă în conformitate cu articolul 12 din Regulamentul (CE) nr. 396/2005]. EFSA Journal 2017;15(5):4835.

(3) Autoritatea Europeană pentru Siguranța Alimentară; Review of the existing maximum residue levels for etofenprox according to Article 12 of Regulation (EC) No 396/2005 [Reexaminarea limitelor maxime de reziduuri existente pentru etofenprox în conformitate cu articolul 12 din Regulamentul (CE) nr. 396/2005]. EFSA Journal 2017;15(8):4964.

(4) Autoritatea Europeană pentru Siguranța Alimentară; Review of the existing maximum residue levels for paclobutrazol according to Article 12 of Regulation (EC) No 396/2005 [Reexaminarea limitelor maxime de reziduuri existente pentru paclobutrazol în conformitate cu articolul 12 din Regulamentul (CE) nr. 396/2005]. EFSA Journal 2017;15(8):4974.

(5) Autoritatea Europeană pentru Siguranța Alimentară; Review of the existing maximum residue levels for penconazole according to Article 12 of Regulation (EC) No 396/2005 [Reexaminarea limitelor maxime de reziduuri existente pentru penconazol în conformitate cu articolul 12 din Regulamentul (CE) nr. 396/2005]. EFSA Journal 2017;15(6):4853.